
DEDICARE  GESTIT 


AUCTOR 


CAPUT  I. 


§.  i. 

Certo  vitae  tempore  in  organismo  humano  singu- 
laris oritur  metamorphosis  mutata  humorum  et  nu- 
tritionis  ratione  insignis. 


§.  2. 

Arcessitur  ergo  diathesis  ad  certos  morbos, 
quos,  hanc  metamorphosin  frequenter  comitantes, 
nosologi  nomine  morborum  evolutionis  designant 

§.  3. 

Pubertas,  qua  systema  partium  genitalium  in- 
primis  praetereaque  alia  quaedam  systemata  affici- 
untur, in  iisdem  potissimum  morborum  locum  con- 
stituit 

§•  4.  , 

Antequam  de  morbis,  quos  in  hoc  libello  brevi- 
ter exponere  mihi  proposui,  amplius  disseram,  phy- 
siologica quaedam  de  pubertate  praemittenda  puto. 

§•  5. 

Organismus  muliebris  functionibus,  quae  ad  pro* 
pagandam  speciem  spectant,  potiori  gradu  dicatus, 
prius  describi  meretur  virili. 

§.  6. 

Organa  sexualia  partesque  ambientes  aliam  stru- 
cturam, aliamque  formam  ostendunt;  functiones  au- 
tem, antea  nullius  fere  momenti,  in  pubescentibus 
apparere  solent. 

§•  7. 

Vasorum  copia  aucta  auctusque  sanguinis  af- 
fluxus  auctam  nutritionem,  incrementum  molis  et 
majorem  turgorem  vitalem  illorum  organorum  ef- 
ficiant necesse  est. 

§.  8. 

Forma  eorum  vario  modo  mutatur: 

Uterus  puellarum  impuberum  corpus  fere  cy- 
lindricum eximiae  densitatis  et  duritiei  exhibet; 
pubertate  triangularis  redditur;  partes  ejus  singulae, 
cervix,  corpus,  fundus,  accuratius  distinguuntur,  va- 
ria cavitatis  amplitudo  variaque  parietum  crassities 
et  densitas  prodeunt. 

§•  9- 

Ovaria  usque  eo  oblonga,  plana,  cellulosa,  tunc 

figuram  magis  ovatam  et  structuram  acinorum  si- 
milem obtinent. 

§.  10. 

Vaginae  longitudo  et  amplitudo  augetur.  Cry- 
ptae mucosae  in  his  organis  internis,  quae  vocan- 
tur, magis  perspicuae. 

§•  11. 

Labia  externa  colorem  subfuscum  induunt,  cc- 
tcroquin  cum  nymphis  et  clitoride  causis  supra  re- 
latis augmentum  molis  ostendunt. 

§•  12. 

Mons  veneris  majorem  convexitatem  et  capil- 
los crispos,  hinc  inde  retro  ad  anum  tendentes, 
ollert. 

§.  13. 

Cavitas  pelvis,  cui  organa  sexualia  sunt  insita, 
eodem  tempore  amplitudine  augetur,  partes  autem 
extrinsecus  sitae,  musculi  et  panniculus  adiposus, 
simul  increscunt,  qua  de  re  coxae  latiores  apparent. 

§•  14. 

Mammarum  convexitas  et  magnitudo  augetur; 
papillae  luculentiores;  areolae  colore  lusco  notantur. 
Glandebalae  *tiam  nascuntur. 


§.  15. 

Quaterni»  aut  quinis  hebdomadibus  in  utero 

oriri  solet  status  fere  subinflammatorius  majori  san- 
guinis affluxu,  deinde  plures  per  dies  stillicidium 
secreti  in  facie  interiori  sanguinis.  Eodem  tem- 
pore secretio  cryptarum  mucosarum  augetur,  mam- 
mae quoque  aliquantulum  turgescunt  et  praecipue 
sub  finem  fluxus  menstrualis  Veneris  desiderium 
exardescit. 


§•  16. 

Quum  autem  organa  sexualia  brevi  tempore 
tam  evidenter  increscant  et  majori  sanguinis  copia 
ad  nutritionem  egeant,  organa  quoque,  ad  haema- 
tosin  et  circulationem  pertinentia,  magis  evolvi  eo- 
dem tempore  necesse  est;  cordis  et  pulmonum 
incrementum  aucta  thoracis  convexitate  manife- 
statur. 

§.  17. 

Systema  nervorum  pubertate  affici,  praecipue 
phaenomenis,  in  vita  psychica  obviis,  elucet. 

§.  18. 

Organismus  virilis  serius  et  diutius  evolvitur. 
Etenim  si  organa  sexualia  intuemur,  incrementum 
et  mutatum  colorem,  auctam  nutritionem  et  turgo- 
rem  vitalem  observamus,  partes  circumdantes  usque 
ad  anum  et  umbilicum  una  cum  mento,  axillis  et 
thorace  capillis  ornari,  tamen  majori  ex  parte  in  re- 
liquorum systematum  evolutionem  vergere  videmus. 

§.  19. 

Secretio  seminis,  ejusque  et  humorum,  qui  in 
prostata  et  glandulis  Cocvpcri  secernuntur,  ejaculatio, 
quae  inter  coitum  aut  oblata  animo  inter  somnum 
libidine  fieri  solet,  summae  sunt  dignitatis,  attamen 
evolutio  organorum  sexualium,  qua  illa  inducuntur, 
non  ita  excedit  evolutionem  reliquarum  organismi 
partium,  ut  in  corpore  muliebri. 

§.  20. 

Systema  circulationi  dicatum  et,  quod  semper 
cum  eo  intimam  rationem  alit,  systema  respiratio- 
nis, multo  majorem  evolutionem,  quam  in  foemina 
ostendunt,  elongatur  et  dilatatur  thorax,  in  collo 
prominentia  illa  laryngis,  pomum  Adami  dicta,  ap- 
paret, simul  vox  gravior  redditur  majori  omnium 
organorum  respirationis  ambitu.  Musculorum  et 
intellectus  summa  energia  tunc  virum  compellit, 
ut  magis  ad  res  alienas  quam  familiares  animum 
advertat. 

§.  21. 

Transeamus  ad  scopum  hic  propositum,  ad  ex- 
positionem singulorum  morborum,  qui  pubertatem 
comitari  solent.  Frequentiores  hos  esse  mulieribus 
et  plerumque  a primaria  genitalium  affectione  pro- 
ficisci, videmus,  rariores  in  viris,  sedem  carumque 
primitivam  praecipue  in  pectore. 

§.  22. 

Varietates  innumerae,  quas  observatio  nobis  of- 
fert, in  hasce  species  redigendae  mihi  videntur: 
a ) in  muliere: 

1)  Menstrua  praecocia. 

2)  Menstrua  retardata. 

3)  Chlorosis. 

4)  Hysteria. 

b')  in  viro : 

Status  morbosi  ex  erelhismo  systematis  genitalis. 
c)  in  utroque  sexu: 

1)  Phthisis  tuberculosa. 

2)  Morbi  quidam  mentis. 

§.  23. 

Nunc  generalia  quaedam  de  causis,  diagnosi, 
prognosi  et  cura  pubertatis  morbosae  praemittam. 

§.  24. 

Duplex  causarum  genus  esse  mihi  videtur:  vel 
status  cachectici  aut  cacochyinici  congeniti,  aut  ac- 
quisiti ante  pubertatem,  vel  res  adversae  externae 
ipsi  supervenientes  pubertati,  perversum  corporis  at- 
que animi  regimen. 


§.  25. 

Quod  diagnosin  attinet,  morbi  isti  una  cum  pu- 
bertale apparent  et  mutuam  cuin  ca  alunt  rationem. 

§•  -6. 

Prognosi»  rebus  externis  faventibus  plerumque 
satis  bona  affulget,  nisi  status  secundarii  infesti  jam 
sunt  exorti,  aut  morbus  per  se  immedicabilis  est. 

§*  27. 

Cura,  ut  alias,  inprimis  ad  causas  conformari 
debet.  Regimen  praesertim  consentaneum  corporis 
atque  animi,  et  remedia  statum  cacochymicum  aut 
cachecticum,  qui  cum  morbo  nexum  alit  causalem, 
corrigentia,  hic  sunt  adhibenda.  Symptomata  gra- 
viora, aut  molestiae  mitigentur,  aut  tollantur;  de- 
nique status  secundarii  jam  exorti  respiciantur. 


CAPUT  II. 

MENSTRUA  PRAECOCIA. 

§.  28. 

Fluxus  menstrualis,  praeter  graviditatem  functio 
gravissima  systematis  genitalis,  tunc  praecox  dici 
potest,  cum  apparet,  antequam  organismus  totus 
satis  sit  evolutus,  justaque  gaudeat  energia  hujus 
lunctionis  sine  damno  et  molestia  ferendae. 

Ceterum  aetas,  qua  normae  convenienter  ap- 
parere debeat,  certo  determinari  non  potest. 

Infitiari  non  licet,  casus  plerosque,  quibus  men- 
ses prima  infantia  jam  apparuisse  narratur,  liaemor- 


rhagias  exhibuisse  symptomaticas,  vitiis  fabricae  or- 
ganorum sexualium  internorum  ortas,  quod  Naegele, 
vir  de  arte  obstetricia  meritissimus  et  mihi  summe 
venerandus  praeceptor,  in  libro  „Erfahrungen  und 
„Abhandlungen  aus  dem  Gebiete  der  Krankheiten 
„des  weiblichen  Geschlechts  etc.  etc.”  demonstravit. 
Est  autem  hac  in  urbe  puella  duorum  annorum, 
cui  non  modo  menses  regulares,  verum  etiam  evo- 
lutio organorum  omnium  sexualium  talis  est,  qualis 
foeminae  adultae  esse  solet. 

Exoriri  solet  vitioso  mensium  fluxu  prava  di- 
gestio et  nutritio,  cachexia,  fluor  albus,  chlorosis, 
phthisis,  hydrops,  alia. 

Praedispositionem  puellis  cachexia  aut  dyscra- 
sia  quadam,  ut  scrofulosa,  impertiri  videmus. 

Causae  occasionales  cernuntur  in  stimulis,  qui 
Veneris  libidinem  nimis  mature  excitant.  Vitia  fa- 
bricae organorum  sexualium,  quibus  haemorrhagiae 
symptomaticae  gignuntur,  ad  rem  nostram  non  per- 
tinent. 

Diagnosis  partim  e supra  dictis,  partim  e ty- 
pica profluvii  indole  colligitur. 

Prognosis  ob  difficilem  causarum  debellatio- 
nem  dubia. 

Curam  et  causis  praedisponentibus  et  occasio- 

* 

nalibus,  nec  non  vitiis  secundariis  congruere  oportet. 

MENSTRUA  RETARDATA. 

§.  29. 

Retardantur  menses,  si  in  organismo  relativam 
evolutionem  adepto,  ut  functionibus  sexualibus  prae- 
esse  possit,  nondum  apparent. 

Causarum  et  symptomatum  hoc  in  casu  tri- 
plex genus. 

1)  Vel  organismus,  fines  evolutionis  assequutus, 
cachexia  quadam  laborat,  qua  impeditur,  quo  mi- 
nus omnes  functiones  sexuales  rite  absolvantur. 

Conjicere  licet,  maturitatem  eapropter  nondum 
contigisse,  quod  haecce  nequaquam  certa,  aetate, 
sed  pari  omnium  systematum  energia  suppeditetur. 

Quamquam  autem  hoc  in  casu  organismus  non 
tantum  virium  impendere  potest,  ut  menstrua  rite  flu- 
ant, causa  menostasiac  magis  cerni  mihi  videtur  in 
alienatione  morbosa,  quam  retardata  organismi  evo- 
lutione. Opus  enim  est  consentanea  cura  tam  diae- 
tetica quam  therapeutica,  qua  status  ille  cachecticus 
amoveatur,  nisi  semper  mensium  defectu  organis- 
mum conflictari  velis. 

Saepe  fluor  albus  et  ne  molimina  quidem  ca- 
tameniorum  adsunt 

Fluore  albo  et  statu  cachectico  methodo  resol- 
vente et  roborante  sublatis,  pellentia  requiruntur. 

2)  Organismus,  qui  bona  valetudine  frui  vide- 
tur, perverso  sanguinis  cursu  menostasia  laborat. 

Saepe  quidem  adsunt  molimina,  sed  vel  affec- 
tione spastica  aut  plethora  passiva  ad  genitalia  men- 

ses  non  fluunt.  Saepe  haemorrhagiae  ex  aliis  or- 
ganis, praecipue  quibus  inest  diathesis  morbosa,  ca- 
tamenia  sic  dicta  extravagantia , adsunt. 

Methodus  antiphlogistica  et  derivans,  venaesec- 
tiones  in  pede,  hirudines  aut  cucurbitae  cruribus 
applicatae,  pediluvia  calida,  nonnumquam  remedia 
antispastica,  hic  sunt  indicata. 

3)  Impedimentum  mechanicum,  obturatione  aut 
atresia  orificii  uteri  aut  vaginae  effectum,  hymene 
imperforato  sanguis  cohibetur,  quo  minus  effluat. 
Hoc  ita  tantum  ad  rem  nostram  pertinet,  ut  vitia 
illa  primae  conformationis  usque  ad  pubertatem  ni- 
hil respiciantur,  tunc  autem  cura  chirurgica  idonea 
submoveantur. 

CHLOROSIS. 

§.  30. 

Inter  morbum  istum  et  pubertatem  plerumque 
nexus  causalis  intercedit.  Attamen  aliis  quoque  tem- 
poribus observatur,  quod  huc  non  pertinet. 

Pallor  eximius  totius  corporis,  functiones  orga- 
norum digestionis  laesae,  vitiosa  haematosis  et  nu- 
tritio, defectus  cruoris  in  sanguine,  anomaliae  men- 
sium, saepe  fluor  albus,  lassitudo  maxima,  quae 
animi  incitatione  facile  propellitur,  anxietas  et  dys- 
pnoea, affectiones  spasticae,  animi  tristitia,  denique 
vitia  secundaria,  phthises,  hydropes,  dilatationes  cor- 
dis, phaenomenorum  seriem  constituunt. 

Nexus  ei  duplex  causalis  intercedit  cum  pri- 
mordiis mensium  in  pubertate,  vel  primaria  ante- 

cedit  primae  menstruationi  et  causis  retardati  pro- 
fluvii adnumeranda  est,  vel  secundaria  ex  anoma- 
liis mensium  proficiscitur.  Eadem  e menstruis  prae- 
cocibus, aut  tempestive  quidem  apparentibus,  sed 
aliquo  modo  perturbatis,  originem  ducere  potest 

Arcessitur  illa  perturbatio  mensium,  antea  re- 
gularium, vel  stimulis,  inprimis  libidinosa  animi  af- 
fectione, qua  inter  initia  saepius  et  copiosius  fluunt, 
deinceps  fluori  albo  cedere  solent,  vel  causis  cor- 
poris atque  animi  energiae  damniferis,  ut  pravis 
nutrimentis,  sollicitudine,  animi  moestitia,  amore 
infelice  etc.  etc. 

Sublatis  causis  ct  complicationibus,  roborantia, 
ferrum  inprimis,  dein  pellentia  requiruntur, 

H Y S T K R I A. 

§.  31. 

Affectione*  nervosae  et  psychicae,  maxima  va- 
rietate et  vicissitudine  insignes,  saepe  laesae  inte- 
stinorum abdominalium  functiones,  quae  ab  ano- 
malia functionum  sexualium  pendent,  hysteriae  ima- 
ginem constituunt. 

Spasmi  cujuscunque  generis  tum  fere  epilepsiam, 
tum  tetanum  imitantes,  tum  magis  in  partibus  singu- 
laribus et  praecipue  in  ventriculo  et  oesophago  appa- 
rentes (globus  hystericus,  cardialgia  hysterica),  dolo- 
res fixi  aut  vagi,  hemicrania,  clavus  hystericus,  animus 
maxime  variabilis  nunc  tristis,  nunc  hilaris,  cujus  rei 
causae  nos  fugiunt,  appetitus  perversi,  catalepsis,  animi 


deliquia,  asphyxia  etc.  in  eadem  foemina  hysterica 
saepe  inveniuntur. 

Praedispositio  ad  hunc  morbum  saepe  conge-* 
nita,  ex  habitu  induto  nervoso  et  constitutione 
tenera  dignoscitur. 

Causae  occasionales  pendent  ab  anomaliis  men- 
sium aut  aliis  affectionibus  systematis  genitalis,  a 
perverso  regimine  corporis,  aut  affectionibus  psy- 
chicis, ut  amore  infelice  lectione  crebra  fabularum 
Milesiarum,  quae  dicuntur  etc. 

Cura  praecipue  symptomatica,  morbus  raro  pe- 
nitus tollitur.  Inter  nervina  nauseantia,  ut  valeriana, 
chamomilla,  asa  foetida,  et  alia,  primum  tenent 
loeum. 


CAPUT  III. 

§.  32. 

Pubertas  praecox  aut  retardata  virorum  raro 
studii  materiem  praebet,  etenim  fines  normae  nullo 
modo  possunt  determinari,  quum  nulla  functio  tam 
typica  adsit,  quam  menstruatio,  quae  medico  agendi 
viam  indigitet 

STATUS  MORBOSI  EX  ERETHISMO  SYSTE- 
MATIS GENITALIS. 

§.  33. 

Imaginationis  praedominium  ea  aetate,  qua  se- 
xus virilis  pubescere  solet,  nisi  bona  corporis  atque 

animi 

animi  ratione  temperetur,  saepe  organorum  sexua- 
lium hyperaesthesin  gignit. 

Principio  aegrotantes  nocturno  tempore  fre- 
quentius ejaculantur  semen,  quod  organismo  non- 
dum satis  evoluto  damni  plurimum  infert,  partiin 
dispendio  humoris,  partiin  incitatione  nimia  syste- 
matis nervosi. 

Sensim  sensimque  ille  erethismus,  nisi  libido 
cohibeatur,  augescit,  pollutiones  nocturnae  frequen- 
tiores,  dein  nonnunquam,  oblata  quadam  re  libidi- 
nosa, diurnae. 

Jactura  maxima  virium,  dispositio  ad  affectio- 
nes nervosas,  laesa  digestio  et  nutritio,  habitus  ca- 
checticus, denique  phthises,  hydrops,  gonorrhoea, 
tabes  dorsualis,  ex  hac  causa  originem  ducere  possunt 

Praedispositio  in  tenero  organismi  habitu,  hy- 
perasthesi  systematis  nervosi  cum  nimio  imaginatio- 
nis vigore  ponenda  esL 

Causae  occasionales  sunt:  onania,  consuetudo 
familiaris  cum  altero  sexu  praematura,  lectio  libro- 
rum obscocnorum,  nutrimenta  nimis  excitantia  etc. 

Curetur  ita,  ut  erethismus  ille  consentaneo  cor- 
poris atque  animi  regimine  auferatur,  omnia  stimu- 
lantia arceantur,  secretiones  et  excretiones  rite  gu- 
bernentur, respiciantur  laesae  organorum  abdomi- 
nalium functiones.  Deinde  lavationes  genitalium 
frigidae,  remedia  sedantia,  hyoscyamus,  chamo- 
milla, camphora,  denique  roborantia,  china,  rheum, 
calarnus,  ferrum,  adhibeantur. 

CAPUT  IV. 

PHTHISIS  TUBERCULOSA. 

§.  34. 

Funestissimus  hic  inprimis  juvenili  aetati  mor- 
bus, intra  pubertatem  praecipue  sexui  virili  frequen- 
tissimus,  ex  intimo  commercio  ejus  cum  evolutione 
organorum  pectoris  proficiscitur. 

Hominibus  quoque  aetate  provectioribus  non 
raro  supervenire  solet  hic  morbus,  causis  autem  ac 
decursu  multum  a nostro  differt. 

Causa  proxima  tuberculorum  ignota  quidem, 
tamen  statu  pulmonum  subinflammatorio  ex  ali- 
qua dyscrasia  niti  videtur.  In  aliis  organis  quoque, 
etsi  rarius,  tales  pseudorganisationes  apparent. 

Primo  inveniuntur  in  tela  cellulosa,  quae  vasa 
pulmonalia  et  ramificationes  bronchiorum  circum- 
dat et  in  bifurcatione  quidem  bronchiorum  con- 
crementa parva,  albida,  albuminosa,  nonnunquam 
calculosa.  Pseudorganisatio  illa  paullatim  luxuri- 
ando telam  cellulosam  pulmonum  semovet,  impe- 
ditur circulatio  per  vasa  pulmonalia,  quippe  quae 
ex  parte  obliterantur,  sanguinis  ergo  venosi  in  arte- 
riosum mutatio  cohibetur. 

Affectiones  pectoris  principio  non  adeo  mole- 
stae esse  solent.  Exigua  dyspnoea  inter  scanden- 
dum, quandoque  dolores  lancinantes,  aut  pressio 
quaedam  in  regione  sterni,  tussis  levior.  Augentur 

haec  symptomata  causis  circulationem  sanguinis  ac- 
celerantibus. 

Laesa  nutritio,  ex  impedita  sanguinis  venosi  in 
arteriosum  mutatione  originem  petens,  sine  ulcera- 
tione pulmonum  tabe  quadam  sicca  et  hydrope 
universali  mortem  inducere  potest. 

Multo  frequentius  autem  irritatione,  quam  tu- 
bercula in  vicinas  partes  exerunt,  inflammationes 
gignuntur;  tum  haemoptysis,  tussis,  dyspnoea  ul- 
cerationis introitum  nuntiant.  Vomicam  ortam  esse, 
c sensu  pressionis,  ex  oedemate  pectoris  et  manus 
affecti  lateris,  e cohibito  aegrotorum  cubitu  ad  latus 
sanum,  e febri  lenta  etc.  dignoscimus. 

Ruptis  ulceratione  integumentis  bronchiorum, 
massa  emollita  tuberculosa  sputorum  globosorum 
specie,  quae  cerevisiae  faecibus  similia  sunt,  eructa- 
tur, dein  pus  genuinum,  quod  circa  vomicam  se- 
cernitur. Varices  vasorum  finitimorum  saepe  gra- 
ves haemorrhagias  efficiunt.  JNonnunquam  vehe- 
menti tussi  massa  tuberculosa,  antequam  ulceratio 
exstat,  specie  parvorum  concrementorum  cum  bron- 
chiali muco  egeritur.  Interdum  vomicae  contenta 
in  cavum  thoracis  exonerantur  et  empyematis  phae- 
nomena fingunt. 

Ifccursus  morbi  fere  semper  est  rapidissimus 
et  mors  colliquationc  et  febri  hectica  mox  induci- 
tur. Sperare  non  desinunt  aegroti  fore,  ut  conva- 
lescant. Quum  decursus  rapidus  sit  et  aegroti  rna- 
gis  febricitent,  quam  in  tuberculosa  phthisi,  qua 

homines  aetate  provectiores  laborant,  phthisis  haec 
florida  nominari  solet. 

Morbus  noster  hereditarius  est  et  praedispositio 
habitu  sic  dicto  hectico  notatur. 

Methodo  antiphlogistica,  sedanti  et  derivanti 
curetur,  ne  in  ulcerationem  abeat  morbus;  ulcera- 
tione jam  exorta,  expectorantia,  nutrientia  et  robo- 
rantia dentur.  Digitalis,  acidum  hydrocyanicum, 
hyoscyamus,  fonticuli  et  missiones  sanguinis  parcae 
cum  victu  eupeptico,  qui  alvum  non  obstruat,  ma- 
xime prosunt,  si  vel  praedispositio  aut  primitiae 
morbi,  exstant. 

MORBI  QUIDEM  MENTIS. 

§.  35. 

Exaltationes  animi,  vesania,  erotomania,  me- 
lancholia mystica  et  religiosa,  denique  pyromania, 
recentioribus  temporibus  apud  Anglos  observata,  huc 
pertinent,  de  quibus  fusius  disserere,  ab  harum  pa- 
gellarum consilio  alienum  videtur. 


CURRICULUM  VITAE. 


ESo,  Joannes  Jacobus  Heilgers,  Juliaci  natus  sum 
d.  XXIX.  Octobris  a.  MDCCC1V.  patre  Petro  IIeil- 
GER5,  matre  Maria,  e gente  KiiMG.  Quum  milti  non- 
dum adulto  mors  abstulisset  parentes , avunculus  Jaco- 
bus KiiMG,  dum  lege  Napoleoniana  mei  juris  essem, 
Lonus  ac  providus  mihi  tutor  fuit. 

Primitiae  litterarum  privatis  scholis  mihi  traditae 
sunt.  Scholis  Weilburgensibus  et  Diisscldorpiensibus 
illustrissimis  per  biennium  frequentatis,  per  semestre 
privato  studio  deditus,  in  universitatem  litterariam  Rhe- 
nanam me  contuli,  ubi  semestri  hiberno  a.  MDCCCXX1V 
Rectore  Magnifico  A.  G.  A SCHLEGEL  numero  civium 
adscriptus,  per  duo  semestria  in  medicinam  incubui. 

Tum  Ileidelbergam  petivi,  ibique  receptus  a Mit- 
TKRMAIERO,  Rupcrto-Carolinae  t.  Prorectore,  per  bien- 
nium scbolas  medicas  frequentavi. 

Relicta  universitate  Ileidclbergensi,  ad  hanc  Bero- 
lincnscm  me  contuli*  et  Rectore  Magnifico  a Bethmann- 
HOLLWEG  numero  civium  adscriptus  sum. 

Intra  Quadriennium  studiis  medicis  dicatum,  hacr.cc 
milii  traditae  sunt  disciplinae: 

Anatomiam  generalem  et  specialem  mihi  tradide- 
runt Cl.  Mayer  et  Cl.  Tiedemlann;  artem  cadavera 


23 


secandi  Cl.  Fohiwann;  Physiologiam  Cl.  Nasse.  Bota- 
nices  generalis  mihi  praeceptorem  habui  Cl.  Dierbach; 
Botanices  pharmaceuticae  Cl.  Nees  ab  Esenbek  jun; 
Physices  Cl.  Muncke;  Chemiae  Cl.  Bischof;  logices 
Cl.  Calker.  Anatomiam  comparatam  Cl.  Rudolphi 
me  docuit;  pathologiam  et  therapiam  generalem  Cl. 
Harless;  pathologiam  et  therapiam  specialem  Cl.  Pu- 
CUELT ; scholas  clinicas  et  policlinicas  medicas  eodem 
moderatore  per  tria  semestria  frequentavi.  Materiam 
medicam  Cl.  Dierbacii ; ophthalmonosologiam  Cl.  Ciie- 
LIUS  et  Cl.  JiiNGKEN  me  docuerunt.  Chirurgiam  mihi 
tradidit  Cl.  A Walther,  nec  non  de  fracturis  et  lu- 
xationibus doctrinam.  Akiurgiae  et  clinicae  chirurgicae 
et  ophthalmiatricae  per  tria  semestria  Cl.  Cuelius  mo- 
derator mihi  fuit.  Non  minus  clinicen  chirurgicam  Cl. 
RUSTII  in  nosocomio  caritatis  Berolinensi  per  duo  se- 
mestria frequentavi.  Artis  obstetriciae  theoriam  et  pra- 
xin  per  duo  semestria  me  docuit  Cl.  NAEGELE;  medi- 
cinam forensem  et  doctrinam  de  morbis  infantum  Cl. 
Casper. 

Quibus  omnibus  pio  animo  gratias  quam  maximas 
solvo. 

Tentamine  et  examine  rigoroso  absolutis,  nihil,  quo- 
minus summi  in  medicina  honores  in  me  conferantur, 
obstare  videtur. 


THESES  DEFENDENDAE. 


i. 


JTrismum  et  tetanum  traumaticum  methodum  antiphlogi- 
sticam  haud  plane  respuere , existimo. 


II. 

IHypochontlriasis  ah  impedita  sanguinis  circulatione  pendet. 

III. 

■Tumorum  natura  solummodo  ex  decursu  satis  dignoscitur. 

IV. 

Situs  lateralis  in  parturitione  dorsali  praeferendus. 

